Liverpool nousi historialliseen voittoon Mestarien liigan välierässä ja raivasi tiensä finaaliin.

Liverpool–FC Barcelona lopputulos: 4–0, yhteismaalit 4–3

Englantilainen Liverpool oli lähes mahdottoman tehtävän edessä Mestarien liigan välierässä tiistai-iltana. Sen piti kiriä kiinni Barcelonan avausottelussa hankkima 3–0-johtoasema ja mennä vielä ohitse.

Yksikään seura ei Mestarien liigan historiassa ollut aiemmin onnistunut vastaavassa tempussa.

Liverpool ei kuitenkaan lannistunut, vaan aloitti kamppailun ryminällä kotikentällään Anfieldillä.

Belgialaiskärki Divock Origi vei kotijoukkueen 1–0-johtoon FC Barcelonaa vastaan jo seitsemännellä peliminuutilla.

Origi reagoi ensimmäisenä, kun Barcelonan maalivahti Marc-Andre ter Stegen torjui Liverpoolin kapteenin Jordan Hendersonin tökkäyksen eteensä.

Osuma oli Origin uran ensimmäinen Mestarien liigassa. Hän nousi Liverpoolin aloituskokoonpanoon, koska tähtihyökkääjät Mohamed Salah ja Roberto Firmino ovat loukkaantuneena.

Liverpoolin kapteeni Jordan Henderson halusi lisäosumia 1–0:n jälkeen.­

Tauolla Liverpool teki yhden pelaajavaihdon. Loukkaantunut vasen pakki Andy Robertson jäi pukukoppiin ja hänen tilalleen tuli keskikenttämies Georginio Wijnaldum.

Vaihtomies Wijnaldum laukoi Liverpoolin 2–0-johtoon Trent Alexander-Arnoldin syötöstä 54. minuutilla. Wijnaldum iski uudestaan vain kaksi minuuttia myöhemmin. Hän pukkasi 3–0-maalin Xherdan Shaqirin keskityksestä.

– Loistava keskitys Shaqiriltä ja mahtava pusku Wijnaldumilta. Uskomaton maali! BBC:n asiantuntija Alan Shearer intoili.

Georginio Wijnaldum ja Trent Alexander-Arnold juhlivat Liverpoolin kolmatta maalia.­

Tilastopalvelu Optan mukaan Wijnaldum on ensimmäinen vaihtomies, joka on tehnyt kaksi maalia Barcelonan verkkoon koko Mestarien liigan historiassa. Lisäksi vain yksi hollantilaispelaaja on aiemmin osunut kahdesti Mestarien liigan välierässä tai finaalissa. Ensimmäisenä tempun teki Phillip Cocu vuonna 2005.

79. minuutilla Origi iski illan toisensa. Alexander-Arnold antoi nopean kulmapotkun, joka yllätti täysin Barcelonan puolustuksen ja Origi laukoi ohi Ter Stegenin.

Alan Shearer arvosteli Barcelonaa kovin sanoin BBC:llä. Hänen mielestään Barcelonan pelaajat nukahtivat pahasti tilanteessa.

– He käänsivät selkänsä Mestarien liigan välierässä, mutta Alexander-Arnold toimi loistavasti. Hän jekutti heitä, Shearer sanoi.

Divock Origi viimeisteli illan ensimmäisensä lähietäisyydeltä.­

Ottelun jälkeen Liverpoolin pelaajat lauloivat kannattajakatsomonsa edessä seuran tunnuslaulua You’ll Never Walk Alone. Barcelonan kannattajat seurasivat kotijoukkueen voitonjuhlia kyynelehtien.

Barcelona voitti välierien avausosan Kataloniassa 3–0. Ennen tiistai-illan ottelua tilastopalvelu Gracenote arvioi, että Liverpoolilla on neljän prosentin mahdollisuus selvitä Mestarien liigan finaaliin.

Mestarien liigan historian aikana yksikään joukkue ei ollut ennen Liverpoolia kääntänyt välierien avausottelun 0–3-tappiota edukseen. Mestarien liigan edeltäjäkilpailun Euroopan cupin historiassa siihen pystyi vain kaksi joukkuetta: Panathinaikos vuonna 1971 ja Barcelona vuonna 1986.

Mestarien liigan toisessa välierässä keskiviikkona kohtaavat hollantilainen Ajax ja englantilainen Tottenham. Ajax voitti ensimmäisen osaottelun 1–0.

Liverpool pelasi Mestarien liigan loppuottelussa myös viime kaudella. Tuolloin se hävisi Real Madridille.